Vrou skiet rower doodŉ Vrou het Dinsdag ŉ rower in haar huis doodgeskiet nadat sy deur twee mans aangeval is. Volgens kaptein Thulani Zwane, ŉ polisiewoordvoerder, het die voorval in Margate, KwaZulu-Natal, plaasgevind. “Twee gewapende mans het die 39-jarige vrou se huis betreë terwyl haar man weg was,” het Zwane gesê. “Die mans was met messe gewapen en het die vrou erg aangerand, waarna hulle items in die huis begin steel het.” Die vrou het daarin geslaag om haar man se vuurwapen in die hande te kry en het een van die rowers noodlottig gewond. Die ander rower het van die toneel gevlug. Die vrou het die polisie ontbied en is hospitaal toe geneem vir behandeling. “ŉ 25-jarige man is op die toneel dood verklaar. ŉ 27-jarige verdagte is later in Uvongo in hegtenis geneem. ŉ Mes en van die gesteelde items is in sy besit gekry,” het Zwane bygevoeg. Die verdagte moet vandag in die Ramsgate-landdroshof verskyn.